Benjamin Pavard

Benjamin Jacques Marcel Pavard (s. 28. maaliskuuta 1996 Mauberge) on ranskalainen jalkapalloilija, pelipaikaltaan puolustaja. Hän edustaa Ranskan Ligue 1:ssä pelaavaa Marseillea lainalla italialaisesta Inter Milanosta.

 Seurajoukkueura 
Pavard pelasi Lillessä 21 Ligue 1:n ottelua kausilla 2014–2016. Hän siirtyi VfB Stuttgartiin viidellä miljoonalla eurolla elokuussa 2016. Ensimmäisellä kaudellaan hän pelasi 21 2. Bundesliigan ottelua Stuttgartin voittaessa sarjan. Kahden seuraavan kauden aikana hän pelasi yhteensä 63 Bundesliigan ottelua.

Pavard siirtyi kesällä 2019 Bayern Müncheniin 35 miljoonalla eurolla. Hän pelasi kaudella 2019–2020 Bundesliigassa 32 ottelua ja teki niissä neljä maalia sekä voitti Saksan mestaruuden ja cupin. Mestarien liigan voittajajoukkueessa hän pelasi seitsemässä ensimmäisessä ottelussa täydet minuutit, mutta sen jälkeen loukkaantumisen vaivaamana vain kahdeksan minuuttia välieräottelussa. Hän voitti 2020 myös UEFA Super Cupin ja DFL-Supercupin. Kaudella 2020–2021 hän pelasi 24 bundesliigaottelua ja seitsemän Mestarien liigan ottelua. Kauden ainoan maalinsa hän teki helmikuussa 2021 seurajoukkueiden MM-kilpailujen loppuottelussa, jossa Bayern voitti meksikolaisen Tigresin 1–0. Hän voitti jälleen myös Saksan mestaruuden. Kaudella 2021–2022 hän pelasi Bayernin mestarijoukkueessa 25 bundesliigaottelua. Mestarien liigassa otteluita kertyi kymmenen. Hän voitti 2022 DFL-Supercupin. Kaudella 2022–2023 hän pelasi  Bundesliigassa 30 ottelua ja teki neljä maalia Bayernin voittaessa jälleen mestaruuden. Mestarien liigassa pelaamissaan yhdeksässä ottelussa hän teki kaikkiaan kaksi maalia.

Pavard siirtyi elokuun 2023 lopulla italialaisseura Interiin 32 miljoonan euron siirtosummalla. Hän allekirjoitti Interin kanssa viisivuotisen sopimuksen. Hän pelasi kaudella 2023–2024 Serie A:ssa 23 ottelua Interin voittaessa mestaruuden ja Mestarien liigassa viisi ottelua. Kaudella 2024–2025 hän pelasi 23 Serie A:n ottelua ja 12 Mestarien liigan ottelua, joissa hän teki yhden maalin. Tappiollisessa Mestarien liigan loppuottelussa Paris Saint-Germainia vastaan hän pelasi 53 minuuttia. Kesän 2025 seurajoukkueiden MM-kilpailuissa hän pelasi yhden ottelun. Kaudella 2025–2026 Pavard ehti pelata Interissä yhden Serie A -ottelun.

Syyskuun alussa 2025 Pavard siirtyi ranskalaisseura Marseilleen kauden 2025–2026 loppuun ulottuvalla lainasopimuksella, johon sisältyy 15 miljoonan euron osto-optio.

 Maajoukkueura 
Pavard pelasi kaksi ottelua alle 19-vuotiaiden EM-kilpailuissa 2015. Hän pelasi ensimmäisen ottelunsa Ranskan A-maajoukkueessa Walesia vastaan marraskuussa 2017. Hän pelasi kuusi seitsemästä ottelusta MM-kilpailuissa 2018, kun Ranska voitti maailmanmestaruuden. Hän teki MM-turnauksessa maalin neljännesvälieräottelussa Argentiinaa vastaan. Hän pelasi myös loppuottelun kokonaisuudessaan. Vuonna 2021 järjestetyissä EM-kilpailuissa hän pelasi kolme ottelua. Ranskan hopeamitaliin päättyneissä MM-kilpailuissa 2022 hän pelasi vain avausottelun. Hän kuului Ranskan joukkueeseen myös EM-kilpailuissa 2024 mutta ei pelannut turnauksessa minuuttiakaan.

Pavard on pelannut syyskuun 2025 alkuun mennessä 55 A-maaottelua, joissa hän on ollut 44 kertaa avauskokoonpanossa. Hän on näissä otteluissa tehnyt viisi maalia: kesäkuussa 2018 MM-kilpailuissa Argentiinaa, marraskuussa 2020 Kansojen liigan ottelussa Ruotsia ja maaliskuussa 2023 EM-karsintaottelussa Irlantia vastaan sekä kaksi maalia lokakuussa 2023 ystävyysottelussa Skotlantia vastaan.

 Lähteet 

Luokka:Ranskalaiset jalkapalloilijat
Luokka:Jalkapallon maailmanmestarit
Luokka:Vuonna 1996 syntyneet
Luokka:Elävät henkilöt